Willie Ormond

**William Esplin Ormond** (1927–1984) var en skotsk fotballspiller og manager. Som spiller var Ormond godt kjent som en av fotballklubben Hibernians berømte angrepslinje på 1950-tallet (Famous Five), og han vant tre ligamesterskap på 1940- og 1950-tallet med Hibs. Etter spillerkarrieren kom han tilbake til fotballen som manager, først med et suksessfullt opphold i St. Johnstone, og deretter som landslagssjef for Skottland fra 1973 til 1977, bl.a. ved å lede laget til VM i fotball i 1974. Skottland gikk ubeseiret gjennom VM, men ble slått ut på målforskjell.

## Spillerkarriere
Ormond ble født i Falkirk, men signerte profesjonell kontrakt for Hibernian i november 1946 fra Stenhousemuir, klubben i hans oppvekstby Larbert. For det meste spilte Ormond på venstrevingen for Hibs over en femten år lang periode. Han var en av "The Famous Five", den berømte angrepslinjen til Hibernian og Skottland på 1950-tallet, som regnes som et av de beste angrepene noensinne i skotsk fotball. (De andre var Bobby Johnstone, Lawrie Reilly, Gordon Smith og Eddie Turnbull.) Hver for seg scoret de over 100 mål for klubben, og Ormond scoret totalt 193 mål for Hibs. I løpet av spillerkarrieren vant han det skotske ligamesterskapet tre ganger med Hibernian og spilte seks ganger for . Han var den siste av Famous Five til å forlate Hibs, da han i 1961 signerte for den store klubben nær hjemstedet, Falkirk.

## Managerkarriere
Etter at Ormond la fotballskoene på hylla, ble han assistentmanager for Falkirk. I 1967 ble han utnevnt til manager for St. Johnstone. Han ledet klubben til ligacupfinalen i 1969 og ble nummer tre i ligaen en sesong, foran Rangers, og tok laget til Europacupen for første gang, noe som var en stor prestasjon for et lag utenfor de store byene i Skottland. Ormonds bidrag til klubben ble tydelig da St. Johnstone oppkalte South Stand på det nye stadionet McDiarmid Park etter ham.

Da det skotske fotballforbundet ønsket en ny landslagssjef som var i stand til å gi dem stabilt gode resultater etter at Tommy Docherty forlot stillingen, ble Ormond et naturlig valg og han ble utnevnt i 1973. Han overtok en svært talentfull spillerstall og ledet dem til VM i fotball i Vest-Tyskland i 1974. Selv om Skottland ikke tapte en eneste kamp og dro hjem fra Tyskland som det eneste ubeseirede laget i turneringen, ble de utslått etter innledningsspillet. Dette er faktisk det beste resultatet som Skottland har oppnådd noen gang i et VM i fotball.

Senere ble mindre brudd på reglementet fra enkelte spillere utslagsgivende og SFA mente etter fire år med Ormond som landslagssjef at de ønsket en mer kraftfull og karismatisk leder. I mai 1977 trakk Ormond seg som landslagssjef og ble utnevnt til manager for Hearts – erkerivalene til hans gamle klubb, Hibs. Mange av supporterne til Hearts var mindre fornøyde med utnevnelsen, pga. Ormonds bakgrunn, men han vant snart deres støtte, før han fikk sparken i 1980. Han dro da videre til Hibernian som assistent for Eddie Turnbull, sin gamle spillerkollega fra Hibs på 1950-tallet. Da Turnbull trakk seg som manager, tok Ormond over som manager for Hibs en kort periode. Helsen hans var imidlertid ikke god, og den tvang ham til å si opp stillingen kort tid etterpå.

## Privatliv
Hans bror Gibby spilte også profesjonell fotball i Skottland, for nonamatørlaget Cowdenbeath på midten av 1960-tallet. En annen bror, Bert Ormond, emigrerte og representerte New Zealand på internasjonalt nivå i 1962.

## Referanser


## Eksterne lenker
* 
* Willie Ormond, Post War English & Scottish Football League A – Z Player's Database